**Zápis z tretieho rokovania Výboru pre mimovládne neziskové organizácie
2. februára 2012**

1. **Otvorenie.**

V rámci otvorenia stretnutia predseda Výboru pre mimovládne neziskové organizácie (ďalej len „výbor“) navrhol zmenu programu, ktorú výbor odsúhlasil. Prvým bodom programu sa stalo schválenie nominácie podpredsedu/podpredsedníčky Rady vlády SR pre ľudské práva, národnostné menšiny a rodovú rovnosť reprezentujúceho občiansku spoločnosť.

1. **Schválenie nominácie podpredsedu/podpredsedníčky Rady vlády SR pre ľudské práva, národnostné menšiny a rodovú rovnosť reprezentujúceho občiansku spoločnosť.**

Podľa ustanovenia čl. 4 ods. 3 Štatútu Rady vlády Slovenskej republiky pre ľudské práva, národnostné menšiny a rodovú rovnosť (ďalej len „štatút“, „rada“) v znení dodatku č. 1 schváleného uznesením vlády Slovenskej republiky č. 806 zo 14. decembra 2011 „...podpredsedu rady za občiansku spoločnosť vymenuje vláda na návrh Výboru pre mimovládne neziskové organizácie“.

Po diskusii a hlasovaní výbor schválil (Uznesenie č. 4) nomináciu pani Lucie Faltinovej, M.A., výkonnej riaditeľky Fóra donorov, do funkcie podpredsedníčky rady reprezentujúcej občiansku spoločnosť.

1. **Prerokovanie a prijatie stanoviska k návrhu Akčného plánu Iniciatívy pre otvorené vládnutie.**

V rámci tohto bodu podpredseda výboru, Marcel D. Zajac, prezentoval správu z pracovnej skupiny venujúcej sa otvorenému vládnutiu a transparentnosti. Pracovná skupina predkladaný Akčný plán ocenila a vyjadrila súhlas s opatreniami, ktoré sú v ňom prezentované, a tiež predniesla svoje pripomienky k uvedenému návrhu.

Následne členovia výboru vyjadrovali svoje pripomienky k návrhu Akčného plánu Iniciatívy pre otvorené vládnutie.

K časti A. OTVORENÉ INFORMÁCIE zaznelo upozornenie, aby navrhované opatrenia sprístupňujúce dáta a informácie verejnej správy neboli vnímané ako náhrada za poskytovanie informácií na základe Zákona o slobodnom prístupe k informáciám. Rovnako zaznela pripomienka, aby takto sprístupňované informácie boli prístupné pre osoby so zdravotným postihnutím a seniorom, a aby bola zabezpečená zrozumiteľnosť informácií poskytovaných verejnosti. Členovia výboru súčasne navrhli pridať do textu opatrenia A2: Webová aplikácia pre štrukturálne fondy EÚ... aj požiadavku na informácie o dotačných programoch.

V diskusii k časti B. VLÁDA OTVORENÁ PRE DIALÓG zaznelo ocenenie pre rezorty, ktoré sú pripravené vytvárať verejné politiky v dialógu so zainteresovanými aktérmi a s participáciou občanov a súčasne zaznel návrh rozšíriť navrhované opatrenie aj na rezorty zdravotníctva, dopravy, výstavby a regionálneho rozvoja, hospodárstva a financií. Členovia výboru si vyjasňovali, akým spôsobom vznikli návrhy tém konkrétnych politík, ktoré budú štyri vybrané rezorty realizovať v dialógu s verejnosťou. Členovia výboru zdôrazňovali potrebu ďalej vyjasňovať a v legislatíve upravovať podmienky účasti občanov na rozhodovaní. Za osvedčený a vhodný prístup považujú udelenie štatútu účastníka konania (podľa správneho poriadku) v relevantných zákonoch pre mimovládne neziskové organizácie a občanov pri tvorbe verejných politík.

Členovia výboru tiež diskutovali o návrhu elektronických petícií, otázky sa týkali dôvodov pre stanovenie minima 15 000 podpisov v priebehu 30 dní. Ako príklad zaznelo minimum stanovené pre Slovensko v rámci Európskej občianskej iniciatívy, ktoré je navrhnuté na 9750 podpisov. Súčasne zaznelo upozornenie na prípadnú potrebu doplniť či zmeniť súčasnú legislatívu týkajúcu sa petícií.

V diskusii k časti C. TRANSPARENTNÁ VLÁDA zaznela požiadavka posilniť vonkajšiu kontrolu transparentnosti a otvorenosti vlády SR, prípadne podporiť mechanizmus vonkajšej kontroly napr. vyčlenením financií na analýzy z vonkajšieho prostredia. Podmienkou takéhoto mechanizmu je, aby bol nezávislý a neštátny, možnosťou je mechanizmus motivujúci podnikateľov podporovať takéto iniciatívy. Výbor súčasne diskutoval navrhované zloženie Rady pre transparentnosť a otvorené vládnutie ako aj opatrenie C 4. Oznamovatelia korupcie.

Výbor schválil Akčný plán Iniciatívy pre otvorené vládnutie (Uznesenie č. 5).

Výsledky hlasovania za schválenie Akčného plánu Iniciatívy pre otvorené vládnutie boli 27 členov výboru za návrh, žiaden člen proti návrhu a nikto sa nezdržal.

1. **Prerokovanie a prijatie stanoviska k návrhu *Koncepcie rozvoja občianskej spoločnosti na Slovensku: Dlhodobá stratégia do roku 2020* a *Akčný plán na roky 2012 – 2013*.**

V diskusii k návrhu Koncepcie rozvoja občianskej spoločnosti na Slovensku zaznelo niekoľko konkrétnych pripomienok ohľadom formulácií prioritných opatrení, ako aj rezortov, ktorých by sa tieto opatrenia mali týkať. Medzi pripomienkami zaznela potreba posilňovania spolupráce verejnej správy a MNO na regionálnej úrovni.

V diskusii zaznela potreba posilniť v návrhu koncepcie hodnotové východiská a prípadne sa zamerať na posilnenie étosu zodpovedného občana, étosu pracovníka verejnej/štátnej správy, étosu voleného predstaviteľa a étosu ústavného činiteľa.

Výbor schválil *Koncepciu rozvoja občianskej spoločnosti na Slovensku: Dlhodobá stratégia do roku 2020* a *Akčný plán na roky 2012 – 2013* a odporučil vláde SR *Koncepciu rozvoja občianskej spoločnosti na Slovensku* prijať a súčasne vzhľadom na dlhšie trvajúcu verejnú diskusiu schválil skrátenie medzirezortného pripomienkového konania na sedem dní. (Uznesenie č. 6).

Výsledky hlasovania za schválenie *Koncepcie rozvoja občianskej spoločnosti na Slovensku* boli 26 členov výboru za návrh, 1 člen proti návrhu a nikto sa nezdržal.

1. **Rôzne.**

a) V rámci bodu rôzne zaznela otázka vo vzťahu k dodržaniu termínov daných Európskou komisiou pre prípravu legislatívneho rámca pre Európsku občiansku iniciatívu (EOI) na Slovensku. Člen výboru si vyžiadal na najbližšie zasadnutie výboru bližšiu informáciu z Ministerstva financií SR a Ministerstva vnútra SR o prípravách EOI a predpokladanom termíne uvedenia tohto prvého nástroja priamej demokracie na európskej úrovni do praxe na Slovensku.

b) Rovnako zaznela otázka týkajúca sa návrhu Ministerstva kultúry SR o využití mechanizmu asignácie 1% zo základu dane na financovanie cirkví a kultúrnych pamiatok. Základnú informáciu k tomuto bodu priamo na stretnutí poskytol splnomocnenec vlády SR pre rozvoj občianskej spoločnosti. Výbor poveril splnomocnenca vlády pre ROS, aby začal rokovania s MK SR a predložil na ďalšie rokovanie informáciu ohľadom tohto návrhu.

c) Výbor rokoval o návrhu stanoviska k zverejneným informáciám o podozrení z korupčných praktík. V čase diskusie a možného hlasovania o stanovisku už nebol výbor uznášaniaschopný, preto predseda výboru navrhol hlasovanie per rollam. Návrh uznesenia pripravili podpredseda výboru Marcel Zajac a Martin Bútora.

**Návrh uznesenia výboru:**

Výbor pre MNO vyjadruje znepokojenie z informácií a podozrení o korupčných praktikách a kauzách, ktoré sa objavujú v médiách, naposledy v tzv. prípade „Gorila“. Takéto praktiky ohrozujú kvalitu právneho štátu na Slovensku, zhubne vplývajú na zdravie občianskej spoločnosti, podlamujú dôveru občanov v spravodlivosť a oslabujú sociálny kapitál potrebný na zlepšenie kvality života na Slovensku.

Výbor pre MNO požaduje, aby príslušné orgány korektne vyšetrili tento prípad, informovali verejnosť o výsledkoch vyšetrovania a ďalších krokoch a prijali opatrenia na zlepšenie spravovania štátu, ktoré obmedzia výskyt korupcie.

**Výsledky hlasovania per rollam:**

Výbor bol v rámci hlasovania per rollam uznášaniaschopný, hlasovania sa zúčastnilo 26 členov výboru z celkového počtu 43 členov výboru, čo predstavuje trojpätinovú väčšinu. Výbor schválil stanovisko k zverejneným informáciám o podozrení z korupčných praktík v znení vyššie (Uznesenie č. 7).

Výsledky hlasovania za schválenie stanoviska k zverejneným informáciám o podozrení z korupčných praktík boli 25 členov výboru za návrh, žiaden člen proti návrhu a jeden člen sa zdržal hlasovania.

d) Medzi bodmi rôzne zaznela informácia o stanovisku slovenských mimovládnych environmentálnych organizácií a občianskych aktivistov k teroristickému útoku v Košiciach. Signatári stanoviska sa od útoku, ako aj od použitia násilia na presadzovanie agendy ochrany prírody a práv zvierat dištancujú. Celé stanovisko je v prílohe.

e) Rovnako zaznela informácia o telefonickom prieskume, ktorý uskutočnila organizácia Greenpeace, a ktorý bol zameraný na zistenie názorov predstaviteľov slovenských environmentálnych organizácií na končiace sa volebné obdobie 2010 – 2012 z pohľadu ochrany a tvorby životného prostredia. Ankety sa zúčastnilo 70 osobností environmentálneho hnutia, predstaviteľov ochranárskych organizácií a občianskych aktivistov, ktorí reprezentovali 44 mimovládnych organizácií a občianskych iniciatív zo všetkých kútov Slovenska. Výsledky prieskumu sú v prílohe.

f) Ako posledná zaznela informácia o zasadnutí Rady vlády SR pre ľudské práva, národnostné menšiny a rodovú rovnosť, ktoré sa bude konať 20. februára 2012. Registrácia je otvorená. Sekcia ľudských práv a rovnakého zaobchádzania vyhlásila výzvu na predkladanie žiadostí o dotácie na rok 2012 v téme „Podpora a ochrana ľudských práv a slobôd LP/2012“. Link na výzvu je http://www.mensiny.vlada.gov.sk/26163/vyzva-lp-2012.php. K tejto téme sa budú konať dva informačné semináre.

1. **Záver.**

V Bratislave 14. februára 2012

Zápis pripravila Karolína Miková

riaditeľka kancelárie

Úrad splnomocnenca vlády SR

pre rozvoj občianskej spoločnosti